Nafarroako Parlamentuko Mahaiak, 2021eko azaroaren 15ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Domingo González Martínez jaunak Nafarroako espetxe-osasungintzako langileriak dauzkan baliabideei buruz aurkeztutako galdera.

**2.** Nafarroako Parlamentuko Aldizkari Ofizialean argitara dadin agintzea.

**3.** Osasun Batzordean izapidetzea.

Iruñean, 2021eko azaroaren 15ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioari atxikitako foru parlamentari Txomin González Martínez jaunak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak Osasun Batzordean ahoz erantzun dezan:

Salhaketa Nafarroa elkarteak jakinarazi duenez, Iruñeko espetxeko preso bat hil zen azaroaren 8an (astelehena). Nafarroako Gobernuak espetxe arloko osasungintzaren eskumena bere gain hartu eta bi hilabetera gertatu da heriotza hori.

Presoei laguntzekoa den Salhaketa Nafarroa elkarteak honako hau zioen: “ Antza denez, hildakoaren ziegakidea izan zen gertatzen ari zenari buruzko abisua espetxeari eman behar izan ziona, ziegako interfonoaren bidez, eta espetxearen eta medikuntzako profesionalen esku-hartzea, berriz, ez zen izan halako egoera batean espero izatekoa dena bezain azkarra”.

Hortaz, espetxeko heriotza horren kasua ikusita, eta kontuan hartuta Nafarroako Gobernuarena dela pertsona horien osasunaren ardura, espetxe arloko osasungintzako eskumenak bere gain hartu dituenetik, honako hau jakin nahi dut:

• Nafarroako espetxe-osasungintzako langileriak zer baliabide dauzka, eta egokitzat jotzen al dituzu, Iruñeko espetxeko presoei osasungintza-arreta duin baterako eskubidea bermatzeko?

Iruñean, 2021eko azaroaren 11n

Foru parlamentaria: Txomin González Martínez